arnastofnun/IGC-2024 huggingface dataset:
Bacillales

Bacillales er ættbálkur Gram-jákvæðra gerla innan flokksins "Bacilli". Ættbálknum er skipt í 10 ættir sem meðal annars innihalda ættkvíslir á borð við "Bacillus", "Listeria" og "Staphylococcus".
Manhattanbrúin

Manhattanbrúin er hengibrú yfir East River í New York-borg í Bandaríkjunum. Brúin tengir hverfin Neðri Manhattan og Brooklyn á Long Island. Hún var síðasta hengibrúin sem byggð var yfir ána á eftir Brooklyn-brúnni og Williamsburg-brúnni. Brúin opnaði 31. desember 1909.
Almenna bókafélagið

Almenna bókafélagið eða AB er íslenskt bókafélag sem var stofnað 17. júní 1955. Hlutverk þess var meðal annars að mynda menningarlegt mótvægi við Mál og menningu sem þá var öflugasta bókafélag landsins, tengt vinstrisinnuðum rithöfundum og hallt undir Ráðstjórnarríkin, enda þáði það háa fjárstyrki þaðan. Á þessum tíma störfuðu tvö félög íslenskra rithöfunda, Rithöfundafélag Íslands og Félag íslenskra rithöfunda, sem skiptust eftir átakalínum í stjórnmálum. Að stofnun Almenna bókafélagsins stóðu meðal annars Bjarni Benediktsson, sem þá var menntamálaráðherra, Gunnar Gunnarsson, Guðmundur G. Hagalín, Tómas Guðmundsson, Jóhannes Nordal og Kristmann Guðmundsson.

Alvarlegir rekstrarörðugleikar í byrjun 10. áratugar 20. aldar ráku félagið í gjaldþrot árið 1996. Vaka-Helgafell keypti þá bókabirgðir fyrirtækisins. Bókafélagið sem Jónas Sigurgeirsson rekur keypti nafnið úr þrotabúi 2011 og gefur nú út nokkrar bækur á ári undir nafni Almenna bókafélagsins.
Listi yfir risaeðlur

Listi yfir latnesk heiti risaeðla og samsvarandi íslensk heiti þeirra.
Geislavirkir

Geislavirkir var fyrsta breiðskífa og önnur hljómplata íslensku pönkhljómsveitarinnar Utangarðsmanna. Hún kom út 26. nóvember 1980. Utangarðsmenn höfðu hafið starfsemi í byrjun þessa sama árs en á þeim stutta tíma hafði hljómsveitin farið í tvær hljómleikaferðir um landið, hitað upp fyrir ensku hljómsveitina The Clash á stórtónleikum í Laugardalshöll og gefið út þriggja laga smáskífuna "Ha-ha-ha (Rækjureggae)" tæpum tveimur mánuðum fyrr. Sumarið áður kom sólóplata Bubba Morthens, "Ísbjarnarblús", út. Fyrstu breiðskífu hljómsveitarinnar var því beðið með talsverðri óþreyju.

Platan var tekin upp í Hljóðrita í Hafnarfirði. Upptökustjóri var Geoff Calver og sagt var að upptakan hefði tekið 80 tíma. Meðlimir hljómsveitarinnar léku sjálfir á öll hljóðfæri nema hvað Gunnar Þórðarson lék á orgel í laginu „Kyrrlátt kvöld“. Platan kom út hjá Steinum og er númeruð „Steinar 040“. Plötuumslagið er bláhvít, loftpensluð ljósmynd af hljómsveitinni með reyksvepp eftir kjarnorkusprengingu yfir Reykjavík í bakgrunni. Myndin vísar til textans í fyrsta lagi plötunnar „Hiroshima“.

Viðtökur.

Platan fékk þegar mjög góða dóma gagnrýnenda og menn greindi á um hvort bæri að telja hana eða "Ísbjarnarblús" bestu plötu ársins. Í desember komst hún í annað sæti lista yfir söluhæstu plöturnar á Íslandi sem birtur var í Morgunblaðinu.

Afmælisútgáfa.

25 ára afmælisútgáfa plötunnar var gefin út á geisladiski af Íslenskum tónum árið 2005 með átta aukalögum.
Belgorodfylki

Belgorodfylki (rússneska: Белгоро́дская о́бласть, "Belgorodskaja oblast") er fylki (oblast) í Rússlandi. Fylkið er í suðvesturhluta Rússlands við landamærin að Úkraínu. Höfuðstaður fylkisins er Belgorod. Íbúafjöldi var ein og hálf milljón árið 2010.
Hnyð

Hnyð (fræðiheiti: "Ichthyophonus hoferi", einnig nefnt iktíófónus á íslensku) er sveppur sem vex aðallega í sjávarfiskum, t.d. síld og er hann talinn eiga hlut að hruni síldarstofnins við Noregsstrendur 1991-1993. Í nóvember 2008 fannst þessi sveppur í síld sem veiddist á Breiðafirði.
Jerúsalemskirsuber

Jerúsalemskirsuber (fræðiheiti: "Solanum pseudocapsicum") er runni af náttskuggaætt og er víða notaður sem skrautjurt. Í Ástralíu er runni þessi þó víða flokkaður sem illgresi. „Kirsuber“ runnans eru eitruð mönnum og flestum dýrum.
Marbendill

Marbendill (marmennill, hafmaður eða sæbúi) er þjóðsagnatengd furðuvera sem býr við eða í sjó.

Samkvæmt þjóðsögum er marbendillinn karlkyns útgáfa af hafmeyju. Þekktasta frásögn sem segir af marbendli mun vera þjóðsagan „Frá Marbendli“ en þar kemur fram að marbendlar sjái í gegnum tilfinningar fólks og dýra. Einnig eiga þeir að geta séð í gegnum hluti sem bera falin verðmæti. Ekki er getið um marbendla sem hafi unnið fólki mein fyrir að hafa veitt þá eða fundið.
PRINCE2

PRINCE2 eða PRojects IN a Controlled Environment er aðferðafræði fyrir verkefnastjórnun. Aðferðin byggir á aðferðafræðinni PRINCE sem upphaflega var þróuð árið 1989 af tölvumiðstöð breska ríkisins CCTA. Upphaflega var PRINCE ætlað að vera stöðluð aðferðafræði við stjórnun verkefna á sviði upplýsingatækni en fljótlega var farið að nota hana fyrir önnur verkefni líka. PRINCE2 kom síðan út árið 1996 sem almenn verkefnastjórnunaraðferð. PRINCE2 er skráð vörumerki í eigu innkaupastofnunar breska ríkisins, Office of Government Commerce (OGC).
Tvíliðakeppni

Tvíliðakeppni er íþróttakeppni þar sem tvö lið etja kappi (heyja einvígi) í hverri umferð. Hugtakið er aðallega notað um siglingakeppnir og ýmsar útgáfur af tennis þar sem þetta keppnisform er algengt.

Þekktasta tvíliðakeppnin í siglingum er Ameríkubikarinn sem er áskorendakeppni milli tveggja siglingafélaga.
Fokka

Fokka er þríhyrnt stagsegl sem er fest framan við fremstu siglu (fokkumastur eða stórsiglu) seglskútu á stag sem nær frá mastrinu að stefninu. Seglskip eru nánast alltaf með fokku ef þau eru með framsegl á annað borð. Fokkan gegnir mikilvægu hlutverki við að knýja skipið áfram og stýra vindstreymi yfir seglabúnaðinn fyrir aftan.

Venjulega er fokkan minni en sá þríhyrningur sem markast af mastrinu, staginu og stefninu, en fokka sem nær aftur fyrir mastrið er kölluð genúafokka eða einfaldlega genúa.

Á fjölmastra skipum með bugspjót eru framseglin venjulega fleiri en eitt og heitir þá aðeins það segl sem næst er framsiglunni fokka, en hin klýfir og jagar. Í þeim tilfellum er fokkan oft fest á bómu eða braut að neðan þannig að hún flytur sig sjálf til þegar skipið vendir.

Litlar einmastra slúppur eru oftast með eina aðalfokku og nokkrar til skiptanna fyrir mismunandi veður. Þá er minnsta fokkan stormsegl sem hefur þann tilgang að auka stöðugleika og hjálpa við að halda stefnu fremur en knýja bátinn áfram. Rúllufokka er sérstök tegund af fokku sem rúllast upp á stöng sem fest er við stagið en þá er hægt að stjórna því hversu stór hluti af seglinu stendur út af staginu.
Junior Jack

Junior Jack (fæddur Vito Lucente 31. ágúst 1971 á Ítalíu) er "house"-tónlistarmaður, upptökustjóri og plötusnúður. Hann hefur búið í Belgíu frá því að hann var táningur.

Ferill.

Á yngri árum tók Lucente þátt í nokkrum sýru- og "eurodance"-verkefnum - gjarnan með Eric Imhauser. Frægastur varð hann þó þegar hann var upptökustjóri hljómsveitarinnar Benny B, með söngvaranum Amid Gharbaoui, DJ Daddy K og dansaranum Serge „Perfect“ Nuet. Lucente hætti í hljómsveitinni þegar tvær breiðskífur höfðu verið gefnar út.

Árið 1995 tók Lucente upp nafnið Mr. Jack (sem síðar breyttist í Junior Jack) og fór að fikta við house-tónlist. Smáskífur á borð við „My Feeling“, „Thrill Me (Such A Thrill)“, „E Samba“, „Stupidisco“ og „Da Hype“ komu honum aftur fram á sjónarsviðið. Lögin „My Feeling“ og „Stupidisco“ voru bæði sömpluð úr eldri lögum; „Saturday Love“ eftir Alexander O'Neal og Cherrelle, og „Dare Me“ með The Pointer Sisters. Nýjasta smáskífa Junior Jack var endurhljóðblanda af „Dare Me (Stupidisco)“. Lagið komst í 20. sæti breska smáskífulistans.

Vito Lucente hefur endurhljóðblandað lög listamanna á borð við Whitney Houston, Moby, Bob Sinclar og Utada. Þá hefur hann mikið unnið með Kid Creme.
Klipping (kvikmyndagerð)

Klipping er í heimi kvikmynda og sjónvarps haft um það að fella myndbrot saman þannig að þau myndi eina heild. Þá eru valin réttu atriðaskotin eða réttu sjónarhornin svo að myndin renni sem best fyrir augum áhorfandans. Klipping nútildags fer oftast fram í tölvu.
Fjölbrautaskólinn í Garðabæ

Fjölbrautaskólinn í Garðabæ (FG) (stofnaður 1. ágúst 1984) er framhaldsskóli staðsettur við Skólabraut 1 í Garðabæ. Upphaflega var skólinn kallaður Fjölbrautir Garðaskóla en síðar þótti þörf fyrir að stofna fjölbrautaskóla. Skólinn var upphaflega staðsettur í nokkrum iðnaðarhúsum að Lyngási í Garðabæ en reist var nýbygging undir skólann og var flutt þangað inn í september 1997. Nokkrir landsþekktir einstaklingar hafa stundað nám við skólann, svo sem Sigmar Guðmundsson, Guðrún Jana, Pétur Jóhann Sigfússon og Jóhannes Damian Patreksson (JóiPé).

Upphaf skólans.

Fjölbrautaskólinn í Garðabæ var formlega stofnaður 1. ágúst 1984 með sérstökum samningi er gerður var á milli menntamálaráðuneytisins og bæjarstjórnar Garðabæjar. Í samningi þessum er kveðið á um fyrirkomulag skólahalds og hljóðar 1. grein svo: „Í Garðabæ skal starfa skóli fyrir nemendur á framhaldsskólastigi er sjái um allt nám þar að loknum grunnskóla. Skólinn skal taka við framhaldsnámi sem verið hefur við Garðaskóla“. Árið 1978 voru stofnaðar framhaldsdeildir við Garðaskóla og nefndar Fjölbrautir Garðaskóla. Nemendur gátu lokið þar tveggja ára námi en urðu síðan að leita til annarra skóla. Framhaldsdeildunum óx fiskur um hrygg og vorið 1982 útskrifuðust fyrstu stúdentarnir frá Fjölbrautum Garðaskóla með hjálp Flensborgarskólans.

Sérstök ritnefnd vinnur nú að því að rita sögu skólans til útgáfu.

Húsnæði.

Skólinn er nú til húsa í nýju húsnæði við Skólabraut. Hinn 19. nóvember 1993 var undirritaður samningur milli ríkisins annars vegar og sveitarstjórna Garðabæjar og Bessastaðahrepps hins vegar um byggingu á nýju skólahúsi við Bæjarbraut í Garðabæ. Flutt var inn í nýja byggingu í september 1997.

Námsbrautir.

Fjölbrautaskólinn í Garðabæ útskrifar nemendur af 9 námsbrautum:

Félagslíf.

Nemendafélag var stofnað við skólann árið 1986. NFFG skipuleggur alla helstu atburði og skemmtanir á vegum skólans, auk þess sér það um hagsmunamál nemenda. Nemendafélagið stendur að ýmiss konar félagsstarfi til dæmis: böllum, árshátíð, rokkfestival, tónleikum, íþróttamóti, ræðukeppnum, blaðaútgáfu og mörgu fleira.

Innan NFFG starfa margar nefndir og félög, þar má nefna atburðarnefnd, skemmtinefnd, íþróttanefnd, vefnefnd &amp; útgáfunefnd. Auk þeirra eru þrjú sjálfstætt starfandi félög sem starfa þó náið með NFFG: Leikfélagið Verðandi, Málfundarfélagið Rökrétta &amp; Nördaklúbburinn Megatron.

Þá sigraði skólinn í fyrsta skipti í sögunni Gettu Betur árið 2018. Lið skólans skipaði Jóel Ísak Jóelssyni, Gunnlaugi Hans Stephensen og Guðrúnu Kristínu Kristinsdóttur. Þjálfarar voru Starkaður Pétursson, Helga Margrét Höskuldsdóttir og Tómas Geir Howser Harðarson, allir fyrrum nemendur við skólann. Árangur liðsins má rekja til Sigurlaugs Ingólfssonar, sagnfræðing og safnvörð Árbæjarsafns. Auk þess hefur liðið tapað í úrslitum 2015 og 2022 undir leiðsögn Sigurlaugs.
Atómskáld

Atómskáld kölluðust íslensk ljóðskáld í kringum 1950 sem tóku ljóðagerðina nýstárlegum tökum. Upphaflega voru þessir höfundar kallaði atómskáld í háðungarskyni en orðið átti eftir að breytast í sæmdarheiti. Atómskáldin sögðu hefðinni stríð á hendur, bragfræðin var iðulega látin lönd og leið, þeir notuðu nýstárlegt myndmál og ljóðin fylgdu ekki ætíð strangri rökhugsun.
Dráttarbátur

Dráttarbátur (áður fyrr nefndur togbátur) er bátur sem er ætlað að draga eða ýta öðrum bátum í höfnum, á hafi eða eftir skurðum. Dráttarbátar eru notaðir til að draga pramma, vélarvana skip eða annan búnað, s.s. olíuborpalla. Hlutfallið milli krafts og stærðar (mælt í kW/brúttórúmlest) er mjög hátt í dráttarbátum, um 2,20 - 4,50 hjá stórum dráttarbátum en 4,0 til 9,5 hjá litlum dráttarbátum á móti 0,25 - 1,20 hjá venjulegum flutninga- og farþegaskipum.
Sultartangastöð

Sultartangastöð er vatnsaflsvirkjun í Þjórsá, staðsett nokkurn veginn miðja vegu á milli Hrauneyjafossstöðvar og Búrfellsstöðvar.

Tilhögun.

Framkvæmdir hófust árið 1997 en stöðin komst í fullan rekstur árið 2000. Þetta varð fimmta stórvirkjun Landsvirkjunar en áður höfðu verið byggðar virkjanir við Sigöldu og Hrauneyjafoss í Tungnaá, Búrfell í Þjórsá, og neðanjarðarvirkjun í Blöndu.

Sultartangastöð nýtir vatn er rennur úr Sultartangalóni sem myndaðist á árunum 1982 – 1984 þegar Þjórsá og Tungnaá voru stíflaðar austan undir Sandafelli, u.þ.b. kílómetra ofan ármótanna. Sultartangastíflan er lengsta stífla á Íslandi. Á byggingartíma Sultatangastöðvar var stíflan hækkuð um einn metra og við það óx lónið úr 18 í 20 km².

Aðrennslisgöng liggja úr lóninu í gegnum Sandafell að jöfnunarþró suðvestan í fellinu. Við enda þróarinnar er stöðvarinntak eða aðhlaupshús og þaðan liggja stálpípur að stöðvarhúsinu. Aflvélar eru tvær af Francis gerð, hvor um sig 60 MW.

Frárennslisskurður liggur frá stöðvarhúsinu í rótum Sandafells, um Álftafell og niður á Hafið. Skurðurinn sveigir í stefnu meðfram farvegi Þjórsár og fylgir honum að stað 800 m ofan við veitustíflu Búrfellsvirkjunar þar sem hann liggur út í farveg Þjórsár.

Tengivirki og línuleiðir.

Tengivirki er í rofahúsinu vestan við stöðina með SF6 einangruðum rofabúnaði. Við innleiðingu nýrrar raforkulaga á árinu 2004, varð tengivirkið hluti flutningskerfis Landsnets. Inn í húsið tengist 220 kV háspennulína frá Hrauneyjafossi að tengivirki Landsnets að Brennimel í Hvalfirði.
Network News Transfer Protocol

Í tölvunarfræði er Network News Transfer Protocol (NNTP) - stundum kallað NetNews, Usenet, UseNet eða bara News - samskiptastaðall í forritslaginu í TCP/IP samskiptastaðla - samansafninu. Dæmi um aðra samskiptastaðla í forritslaginu er:
São Paulo

São Paulo er stærsta borg Brasilíu með um 8 milljónir (2019) en stórborgarsvæðið er það sjöunda stærsta í heimi með 21,5 milljónir íbúa (2019). Borgin er höfuðborg São Paulo-fylkis, sem er það fjölmennasta í Brasilíu. Borgin er einnig auðugasta borg landsins. Nafn borgarinnar merkir „heilagur Páll“ á portugölsku og vísar til Páls postula. São Paulo er miðstöð verslunar og fjármála sem og lista og menningar.
Rjómaís

Rjómaís eða bara ís er eftirréttur gerður úr mjólkurafurðum, eins og mjólk eða rjóma með bragðefni og sætuefni (til dæmis sykri). Blandan er hreyfð hægt til að hindra það að ískristallar myndist.
Héruð Kína

Héruð Kína eru æðstu stjórnsýslueiningar Alþýðulýðveldisins Kína. Þau eru alls 33 talsins (Tævan ekki meðtalið) og af fjórum gerðum.

Tegundir héraða.

Hérað.

Venjuleg héruð (kínverska: 省 ; rómönskun: "shěng)" eru algengasta tegundin, 22 talsins. Þeim stjórna "héraðsnefndir" þar sem "ritari" nefndarinnar er æðstur manna.

Sjálfstjórnarhérað.

Sjálfstjórnarhéruðin (kínverska: 自治区; rómönskun: "zhíxiáshì";) eru fimm talsins: Guangxi, Innri-Mongólía, Ningxia, Shinjang og Tíbet. Þau hafa takmarkaða heimastjórn.

Borghérað.

Borghéruð Kína (kínverska: 直辖市; rómönskun: "zhíxiáshì";) eða "sveitarfélög á héraðsstigi" eru fjögur: Beijing, Chongqing, Sjanghæ og Tianjin. Þar er héraðið ein mjög stór borg.

Sérstjórnarhérað.

Sérstjórnarhéruðin (kínverska: 特别行政区; rómönskun: "tèbié xíngzhèngqū;" beint "sérstakt stjórnsýslusvæði"; enska: "Special Administrative Region"; portúgalska: "Região especial administrativa") eru tvö Makaó og Hong Kong), bæði fyrrverandi evrópskar nýlendur. Þau hafa eigin stjórnarskrá, ríkisstjórn, gjaldmiðil og viðhalda landamæraeftirliti við Kína sem og önnur lönd.
Givat Ram

Givat Ram (hebreska: גבעת רם‎) er hverfi í miðri Jerúsalemborg. Þing Ísraelsmanna, Knesset, sem og stjórnsýsluskrifstofur landsins eru staðsett í Givat Ram, ásamt til dæmis hæstarétti þess og Binyanei HaUma ráðstefnumiðstöðinni.
Stjórnlagaþing Ítalíu

Stjórnlagaþing Ítalíu var stjórnlagaþing sem boðað var til eftir frelsun Ítalíu til að setja landinu nýja stjórnarskrá eftir síðari heimsstyrjöldina og hrun fasistastjórnarinnar 1943. Kosningarnar til þingsins fóru fram 2. júní 1946 og um leið fór fram þjóðaratkvæðagreiðsla um það hvort landið skyldi vera áfram konungsríki eða lýðveldi. Þetta voru fyrstu frjálsu kosningarnar í landinu frá árinu 1924 og fyrstu kosningarnar þar sem kosningaréttur var almennur þannig að allir, 21 árs og eldri, bæði karlar og konur, höfðu kosningarétt.

Úrslit þjóðaratkvæðagreiðslunnar urðu þau að 12,7 milljónir völdu lýðveldið en 10,7 konungdæmið þannig að Úmbertó 2. hélt í útlegð 13. júní 1946 ásamt fjölskyldu sinni. 18. júní lýsti stjórnlagadómstóllinn yfir afnámi konungdæmisins og stofnun lýðveldis.

Þingkosningarnar voru hlutfallskosning eftir listum. Í kosningalögunum var gert ráð fyrir 573 fulltrúum, en sökum þess að kosningar gátu ekki farið fram í hlutum Bolzano, Trieste og Venezia Giulia þar sem þessi svæði voru ekki undir stjórn Ítala, voru aðeins 552 fulltrúar kjörnir. Kosningarnar fóru þannig að kristilegir demókratar fengu yfir 35% atkvæða og 207 fulltrúa, sósíalistar fengu tæp 21% og 115 fulltrúa, kommúnistar fengu 19% og 104 fulltrúa og frjálslyndir tæp 7% og 41 fulltrúa. Aðrir flokkar fengu 89 fulltrúa.

Stjórnlagaþingið var sett 25. júní 1946 undir forsæti Giuseppe Saragat. Fyrsta verk þingsins var að kjósa tímabundinn ríkisstjóra þar til forsetakosningar gætu farið fram. Frjálslyndi stjórnmálamaðurinn Enrico de Nicola var kjörinn með miklum mun. Helsta hlutverk þingsins var að semja nýja stjórnarskrá og var því skipuð 75 þingmanna stjórnarskrárnefnd til að semja drög. Nefndin lauk störfum í janúar 1947. Umræður um texta stjórnarskrárinnar stóðu síðan frá mars þar til hún var að lokum staðfest 22. desember 1947.

Auk þessa veitti stjórnlagaþingið 2., 3. og 4. ríkisstjórn De Gasperis stuðning, samþykkti fjárlög fyrir árin 1947 og 1948 og staðfesti friðarsamningana í París 10. febrúar 1947.

18. apríl 1948 voru fyrstu þingkosningarnar haldnar samkvæmt hinni nýju stjórnarskrá og fyrsta löggjafarþing lýðveldisins var sett 8. maí.
Wu-kínverska

Wu eða Wu kínverska er eitt mest talaða tungumál heims (ca. 10. sæti). Það er næstalgengasta kínverska mállýskan, töluð af um 90 milljónum manna, mestmegnis í Sjanghæ-, Zhejiang- og Jiangsuhéruðum. Wu skiptist í fjölmargar mállýskur, þar á meðal shanghaihua.
Jólamatur

Jólamatur er matur sem er borðaður á jólunum. Oft er átt við jólamáltíðina sem er borðuð ýmist borðuð á aðfangadag eða jóladag, en stundum er átt við mat sem er borðaður yfir jólatímabilð.

Jólamatur er líkt og jólasiðir mismunandi milli landa.
Evrumynt

Evrumynt er mynt hins sameiginlega gjaldmiðils ESB. Hún var fyrst sett í umferð 1. janúar 2002 en myntslátta hófst árið 1999. Bakhliðarnar eru mismunandi eftir útgáfulandi en mynt frá einu þáttökuríki er samt sem áður gjaldgeng í því næsta. Framhliðarnar eru eins í öllum þáttökuríkjum, með upphæð og nafn gjalmiðilsins ritað með latnesku letri. Gefnar eru út 8 upphæðir: 1, 2, 5, 10, 20 og 50 sent og 1 og 2 evrur.

Önnur útgáfa (2007-).

Hér sjást framhliðar núverandi útgáfu.

Fyrsta útgáfa (1999-2006).

Fyrsta útgáfa sýndi einungis þáverandi 15 aðildarríki ESB. 1,2 og 5 sent voru eins og í 2007 útgáfunni.
Formerki

Formerki getur átt við:
Vestur-Bengal

Vestur-Bengal (bengalska "পশ্চিমবঙ") er eitt af ríkjum Indlands. Íbúafjöldinn er rúmlega 80 milljónir. Höfuðborg ríkisins er Kolkata sem einnig er ein sú stærsta á Indlandi.
Arktíka

Arktíka var meginland sem myndaðist fyrir 2,5 milljörðum ára á Nýupphafsöld. Arktíka var mynduð úr Kanada- og Síberíujarðflekunum og er nú um það bil þar sem Norðurslóðir eru.

Arktíka var hluti af risameginlandinu Ródiníu, ásamt Atlantíku og Nenu fyrir um einum milljarði ára. Þegar meginlandið gliðnaði í sundur hélst Arktíka að mestu á norðlægum breiddum.
Terra Nova

Terra Nova er íslensk ferðaskrifstofa sem annast bæði ferðir erlendra ferðamanna til Íslands og utanlandsferðir fyrir Íslendinga.

Fyrirtækið hét upphaflega "Ferðamiðstöð Austurlands" og var stofnað 1978 á Egilsstöðum sem umboðsskrifstofa fyrir Flugleiðir og þjónustuaðili við erlenda ferðamenn, fyrst og fremst frá Frakklandi. Stærsti viðskiptavinur fyrirtækisins frá upphafi er franska ferðaskrifstofan Nouvelles Frontieres, nú TUI. Árið 1995 tók fyrirtækið við söluumboði fyrir þýska flugfélagið LTU. Árið 1997 flutti Ferðamistöð Austurlands höfuðstöðvar sínar til Reykjavíkur og tveimur árum síðar var nafni ferðaskrifstofunnar breytt í Terra Nova.

Árið 2002 sameinuðust Terra Nova og ferðaskrifstofan Sól og úr varð ein af stærstu ferðaskrifstofum landsins. Í lok árs 2003 eignaðist svo ferðaskrifstofan Heimsferðir meirhluta í félaginu. Nú er Terra Nova annar stærsti innflytjandi erlendra ferðamanna til Íslands auk þess að bjóða utanlandsferðir til fjölda áfangastaða í Evrópu.

Íslenska flugfélagið Primera Air annast leiguflug fyrir Terra Nova á Íslandi og önnur dótturfyrirtæki Heimsferða í Skandinavíu og á Írlandi. Það er í eigu Primera Travel Group sem er móðurfélag Terra Nova. Innan Primera Travel Group eru einnig Heimsferðir auk ferðaskrifstofanna Solresor í Svíþjóð, Bravo Tours í Danmörku, Solia í Noregi, Matkavekka og Lomamatkaat í Finnlandi og Budget Travel á Írlandi.
HDMI

HDMI (High-Definition Multimedia Interface, íslenska: "hágæða magmiðlunar tengi") er tegund tengis oftast notað til að tengja Blu-ray spilara við háskerpusjónvarp eða tölvu(leikjatölvu) við flatskjá. HDMI tengi flytur bæði hágæða mynd og hljóð. Hægt er að nota HDMI tengi í staðin fyrir Radio Frequency (RF) samása kapal, composite video, S-Video, SCART, component video, D-Terminal, og VGA tengi.
Skólabókasafn

Skólabókasafn er bókasafn í skóla sem sinnir þörfum nemenda, kennara og starfsliðs. Megintilgangur skólabókasafna er að styðja við nám og kennslu í skólanum. Skólabókasöfn bjóða oft upp á aðgang að tölvum og vinnuaðstöðu fyrir nemendur. Skólabókasöfn eru oftast útlánsbókasöfn.

Háskólabókasöfn eru skólabókasöfn en gegna líka hlutverki rannsóknarbókasafns.
Skrúðganga

Skrúðganga er fólksfylking sem gengur við götu og er oft í búningum. Oft eru skrúðgöngur með lúðrasveitum og blöðrum. Skrúðgöngur gerast fyrir margar ástæður en eru yfirleitt til að halda eitthvað hátíðlegt.
Óeiginlegt heildi

Óeiginlegt heildi eða óeiginlegt tegur er hugtak í örsmæðareikningi sem á við markgildi af ákveðnu heildi, er endapunkturinn á bili heildisins nálgast annaðhvort ákveðna rauntölu eða ∞ eða −∞ eða jafnvel er báðir endapunktarnir nálgast markgildi.

Óeiginlegt heildi er markgildi má tákna með

eða með

þar sem markgildi í einum eða báðum endapunktunum er tekið.
Louis Armstrong

Louis Daniel Armstrong (4. ágúst 1901 – 6. júlí 1971), kallaður Satchmo, Satch, and Pops, var bandarískur trompetleikari, tónskáld, söngvari og leikari sem var einn sá áhrifamesti í djassi. Ferill hans spannaði fimm áratugi, frá 1920 til 1960, og mismunandi tímabil í sögu djassins. Árið 2017 var hann fenginn í Rhythm &amp; Blues Hall of Fame.

Armstrong er fæddur og uppalinn í New Orleans. Þegar Armstrong varð þekktur á þriðja áratuginum „hugvitssamur“ trompet- og kornettuleikari, hafði Armstrong áhrif á grunnatriði jazz og færði áherslu tónlistarinnar frá sameiginlegum spuna til einstaklings framtaks. Um 1922 fylgdi hann leiðbeinanda sínum, Joe „King“ Oliver, til Chicago til að spila í Creole Jazz Band. Í Chicago eyddi hann tíma með öðrum vinsælum djass tónlistarmönnum, styrkti böndin við vin sinn Bix Beiderbecke og eyddi tíma með Hoagy Carmichael og Lil Hardin. Hann fékk orðspor við þáttöku í útsláttarkeppnum og flutti til New York til að taka þátt í hljómsveit Fletcher Henderson.

Með sinni þekkjanlegu ríku, raspkenndu rödd, var Armstrong einnig áhrifamikill söngvari, góður í spuna og teygði á texta og tónum lags. Armstrong er þekktur fyrir persónutöfra, rödd og trompetleik. Í lok ferils Armstrongs á sjöunda áratugnum höfðu áhrif hans breiðst út til dægurtónlistar almennt. Armstrong var einn af fyrstu vinsælu Afrísku-Amerísku skemmtikröftunum til að "komast yfir", sem þýddi að tónlist hans varð vinsæl hjá fólki með annan húðlit, í kynþáttaskiptri Ameríku. Hann hafði ekki áhrif á pólítík síns kynþátts opinberlega, sem olli óánægju afrískra Bandaríkjamanna, en hann tók opinbera afstöðu til skiptingar í Little Rock kreppunni. Hann hafði aðgang að efri stigum bandarísks samfélags á þeim tíma sem það var erfitt fyrir svarta menn.